## Marciano Gómez sol·licita a la nova ministra de Sanitat un Consell Interterritorial monogràfic per a abordar el dèficit tan greu de professionals sanitaris

*** El conseller de Sanitat argumenta que és el problema principal del Sistema Nacional de Salut en l'actualitat
* Gómez se suma al Manifest de consellers de Sanitat per a la presa de mesures estatals urgents en matèria d'atenció primària, remés al Ministeri el juliol de 2022**

El conseller de Sanitat, Marciano Gómez, ha sol·licitat hui a la nova ministra de Sanitat, Mónica García, “una reunió del Consell Interterritorial del Sistema Nacional de Salut (CISNS) per a abordar de manera exclusiva el problema principal que afronta en l'actualitat la sanitat pública, que és el dèficit tan greu de professionals sanitaris”.

Gómez, que ha assistit hui per videoconferència a la primera reunió del Consell Interterritorial convocada per la nova ministra de Sanitat, ha afirmat que es tracta d'“una situació crítica en l'àmbit de l'Estat, ja que la falta de personal es manifesta en circumstàncies idèntiques en tots els serveis de salut autonòmics”.

En este sentit, ha anunciat l'adhesió de la Conselleria de Sanitat al Manifest de consellers de Sanitat per a la presa de mesures urgents en matèria d'atenció primària, que va ser remés al Ministeri per les conselleries de Sanitat de Galícia i el País Basc el juliol de 2022. Des de llavors, segons ha afirmat el conseller, “s'ha agreujat més, si és possible, la situació de dèficit d'especialistes de medicina familiar i comunitària que patixen totes les comunitats autònomes i són encara més necessàries les mesures reivindicades”.

Com que es tracta d'una situació crítica en l'àmbit de l'Estat, la Conselleria de Sanitat se suma a este manifest, que preveu un conjunt coherent de mesures de competència estatal en matèria de formació sanitària especialitzada per a implantar de manera urgent, que són, entre d'altres, garantir que el sistema d'elecció de places MIR no deixe places desertes com ja ha ocorregut, la creació de l'especialitat de Medicina d'Urgències i Emergències a Espanya, o l'ampliació d'unes 1.000 places anuals de formació mèdica especialitzada en Medicina Familiar i Comunitària.

Per tot això, Marciano Gómez considera “una necessitat urgent la convocatòria d'un consell interterritorial que aborde com a únic punt de l'ordre del dia la crisi del Sistema Nacional de Salut davant de la falta tan apressant de personal que afecta en estos moments professionals i pacients de tot l'Estat espanyol”.

Fecha: 07/12/2023